P6_TA(2005)0369

Vojvodina

Euroopan parlamentin päätöslauselma Vojvodinan monietnisyyden puolustamisesta

Euroopan parlamentti, joka

- ottaa huomioon 16. syyskuuta 2004 antamansa päätöslauselman Vojvodinan vähemmistöjen vainoista [1],

- ottaa huomioon Vojvodinaan ja Belgradiin tietojenkeruumatkalle lähettämänsä erikoisvaltuuskunnan 2. maaliskuuta 2005 päivätyn selonteon,

- ottaa huomioon komission 12. huhtikuuta 2005 antaman tiedonannon Serbia ja Montenegron valmiudesta neuvotella vakaus- ja assosiaatiosopimus Euroopan unionin kanssa (KOM(2005)0476),

- ottaa huomioon työjärjestyksen 115 artiklan 5 kohdan,

A. ottaa huomioon, että Euroopan unioni ja sen jäsenvaltiot ovat edistäneet demokratiaa sekä ihmis- ja vähemmistöjen oikeuksien kunnioitusta Serbian tasavallassa ja Serbia ja Montenegron valtioliitossa,

B. ottaa huomioon, että poliittiset voimat ja kansalaisyhteiskunta edelleenkin raportoivat ihmisoikeuksien ja vähemmistöjen oikeuksien rikkomisesta Vojvodinassa, mukaan luettuina ei-etnisten serbien vainot, heihin kohdistuva fyysinen väkivalta sekä uhkaukset etnisiä unkarilaisia poliittisia johtajia vastaan,

C. ottaa huomioon, että Serbian keskus- ja paikallisviranomaiset eivät ole lähivuosina pystyneet parantamaan ihmis- ja vähemmistöjen oikeuksia eivätkä saattamaan väkivaltaisuuksiin ja vainoihin syyllistyneitä oikeuden eteen,

D. katsoo, että 16. syyskuuta 2004 annettu päätöslauselma ja parlamentin Vojvodinaan tekemä tiedonkeruumatka vaikuttivat myönteisesti kyseisen alueen tilanteeseen,

E. ottaa huomioon, että mitään todellista edistymistä ei ole tapahtunut Vojvodinan kansallisten ja etnisten vähemmistöjen elinolojen huonontumisen korjaamiseksi, mikä vaarantaa näiden vähemmistöjen tulevaisuuden alueella, tai sen helpottamiseksi, että he voisivat osallistua koulutukseen, saada edustusta julkiseen hallintoon sekä oikeus- ja poliisilaitoksiin, mikä varmistaisi tasavertaisen kohtelun tuomioistuimissa ja oikeusvaltion periaatteisiin perustuvat valtion elimet,

F. ottaa huomioon, että Serbian hallitus ei onnistunut perustamaan kahta komiteaa käsittelemään yksittäisiä, etnisyydestä johtuvia välikohtauksia ja etnisiä suhteita yleensä, mikä on vastoin Vojislav Kostunican syyskuussa 2004 antamia lausuntoja,

G. katsoo, että Serbia ja Montenegron valtioliittoa sitovat kansainväliset ja eurooppalaiset ihmisoikeusyleissopimukset ja että sen on taattava niiden perusteellinen täytäntöönpano, mikä on edellytys EU:hun yhdentymisen edistämiselle,

1. ilmaisee syvän huolestumisensa ihmisoikeuksien toistuvista loukkauksista sekä lain ja järjestyksen puuttumisesta Vojvodinan maakunnassa;

2. kehottaa Serbian tasavallan sekä Serbia ja Montenegron valtioliiton viranomaisia tunnustamaan kyseiset väkivallanteot lain nojalla rikoksiksi ja vaatii välittömiä ja tehokkaita toimia, jotta vastaavat tapaukset saataisiin ratkaistua ja niiltä vältyttäisiin tulevaisuudessa,

3. aikoo jatkaa Vojvodinan tilanteen valvontaa kiinnittäen erityistä huomiota vakautus- ja assosiaatiosopimuksen sisältöön ja periaatteisiin sekä vaatia säännöllisiä keskusteluja komission ja neuvoston kanssa tämän menettelyn aikana;

4. tukee Kaakkois-Euroopan maiden suhteista vastaavan parlamenttien välisen valtuuskuntansa tekemää aloitetta julkisesta kuulemistilaisuudesta, joka koskee Vojvodinan vähemmistö- ja poliittista tilannetta;

5. vahvistaa uudelleen halukkuutensa käyttää budjettivaltaansa sekä Serbia ja Montenegron avustamiseksi että sen painostamiseksi rohkaistakseen perusihmisoikeuksien ja perusvapauksien noudattamista, vähemmistöjen oikeudet mukaan luettuina;

6. kehottaa Serbian tasavallan sekä Serbia ja Montenegron valtioliiton viranomaisia palauttamaan Vojvodinan autonomian, joka sillä oli vuoteen 1990 asti, ja palauttamaan Vojvodinan alueellisen parlamentin todellisen vallan koulutusalalla ja tiedotusvälineissä, jotta alueellinen parlamentti voi kehittää asianmukaisen toimintatavan tätä monietnistä aluetta varten;

7. kehottaa komissiota, neuvostoa ja yhteisen ulko- ja turvallisuuspolitiikan korkeaa edustajaa tarkkailemaan tiiviisti Vojvodinan tapahtumia ja kiinnittämään tarkempaa huomiota vakavaan turvallisuusriskiin, jota Vojvodinan vähemmistöjen vainoaminen edustaa, ja pyytää siitä syystä, että Euroopan unionin tarkkailuvaltuuskunta (EUMM) lähetetään kyseiseen maakuntaan;

8. muistuttaa Serbia ja Montenegron valtioliiton hallitusta ja Serbian hallitusta siitä, että vapauden ja demokratian periaatteet, ihmisoikeuksien, perusvapauksien kunnioittaminen, vakautus- ja assosiaatioprosessin peruselementit ja oikeusvaltioperiaate ovat perusedellytyksiä sille, että Euroopan parlamentti antaa hyväksyntänsä vakautus- ja assosiaatiosopimuksen tekemiselle ja mahdolliselle tulevalle kumppanuudelle Euroopan unionin kanssa yleensä;

9. kehottaa puhemiestä välittämään tämän päätöslauselman neuvostolle ja sen korkealle edustajalle Javier Solanalle, komissiolle, Serbian hallitukselle, Serbia ja Montenegron valtioliiton hallitukselle ja Vojvodinan viranomaisille.

[1] EUVL C 140 E, 9.6.2005, s. 163.

--------------------------------------------------